ตั้งบอร์ดบสท. ส่งมือดีจัดการเอเอ็มซีโฮลดิง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.ไฟเขียวปรับบอร์ดเอเอ็มซีแห่งชาติ ดึง “บรรยง” ร่วมทีม คุณหญิงชฎา นั่งประธาน
ที่ประชุมคณะรัฐมนตรี (ครม.) มีมติเห็นชอบแต่งตั้งคณะกรรมการบรรษัทบริหารสินทรัพย์ไทย (บสท.) โดยแต่งตั้งคุณหญิงชฎา วัฒนศิริธรรม เป็นประธานกรรมการ นางธาริษา วัฒนเกส เป็นกรรมการ นายอาคม เติมพิทยาไพสิฐ เป็นกรรมการ และนายชัยวัธ มะระพฤกษ์วรรณ กรรมการผู้แทนสภาหอการค้าแห่งประเทศไทย เป็นกรรมการต่ออีก 1 วาระ
ขณะเดียวกันได้แต่งตั้งบุคคลใหม่เข้ามาอีกราย คือ นายบรรยง วิเศษมงคลชัย เป็นกรรมการแทนนายธีระชัย ภูวนาถนรานุบาล เลขา ธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และนายชาติศิริ โสภณพนิช กรรมการผู้จัดการใหญ่ ธนาคารกรุงเทพ เป็นกรรมการในฐานะผู้แทนสมาคมธนาคารไทย แทนนายอภิศักดิ์ ตันติวรวงศ์ กรรมการผู้จัดการธนาคารกรุงไทย
แหล่งข่าวจากกระทรวงการคลัง เปิดเผยว่า การตั้งนายบรรยงเข้ามาเป็นกรรมการ ก็เพื่อให้มาเรียนรู้งานในการจัดการทรัพย์สินและวางแผนการจัดตั้งโฮลดิงขึ้นมาเพื่อดูแลการบริหารสินทรัพย์ที่ บสท.ดูแลอยู่ประมาณ 1.5 แสนล้านบาท ก่อนที่จะปิดตัวลงตามกฎหมาย และจะมีการเข้าไปซื้อหุ้นในบริษัทบริหารสินทรัพย์สุขุมวิท และบริษัทบริหารสินทรัพย์กรุงเทพพาณิชย์ เพื่อเป็นบริษัทที่รับหน้าที่ดูแลหนี้เสียของประเทศ จากนั้นก็จะนำหุ้นเข้าจดทะเบียนในตลาดหลักทรัพย์